Ole Glahn (RV), 2006-01-12:
Vi behandler det principielle forhold, der er mellem den lovgivende magt, Folketinget, og den udøvende magt, regeringen.
I grundloven har vi en klar adskillelse af rangorden og kompetence.
Det er i Folketinget, beslutninger tages om lovgivning, og det er regeringens pligt at udøve administrationen af den vedtagne lov.
Fttmo036.fm Page 2639
Friday, March 10, 2006 4:42 PM
Finansudvalget er i den sammenhæng Folketingets udvalg, der gennem aktstykker kan godkende ekstrabevillinger ud over dem, der er vedtaget i finansloven.
Ethvert aktstykke kan bringes op i salen til offentlig debat.
Det er en god ordning i et demokrati, for det sikrer, at begrundelserne for og imod en økonomisk handling kan debatteres offentligt, så borgerne gennem debatten i Folketingssalen kan høre, hvilke bevæggrunde vi politikere har for vores beslutninger.
Det er ikke sket i denne sag.
Tværtimod har finansministeren gennem tekstanmærkninger i finansloven tillagt sig selv kompetence til at inddrage op til knap 3 mia. kr. af de penge, som er tildelt amter og kommuner i 2006.
Ved vedtagelsen af finansloven har Venstre, De Konservative og Dansk Folkeparti godkendt denne procedure.
Det er udemokratisk, ulykkeligt, uhensigtsmæssigt og uklogt.
Det bærer præg af, at finansministeren oplever sig selv som hævet over al demokratisk tradition.
Jeg ved ikke, om det er, fordi statskassen bugner så meget, og finansministeren står oven på den, at han er kommet så højt op, at han mister lidt af klarsynet ud over verden.
Fra radikal side ser vi med meget stor alvor på denne sag.
Vi forstår ikke, at finansministeren anvender denne usædvanlige og ulykkelige procedure, og vi forstår slet ikke, at Folketingets partier er splittede i denne sag.
Hvordan kan Venstre, De Konservative og Dansk Folkepartis folketingsgrupper gå med til, at Folketingets magt på denne måde undergraves?
Kan det virkelig være rigtigt, at de vil blåstemple en ny statsretlig adfærd, som kan komme til at danne præcedens for kommende regeringer, når der opstår særlige situationer?
Hvis de gør det, så åbnes der for en markant flytning af kompetencen mellem Folketinget og regeringen til skade for det åbne demokrati.
Vi er med på beslutningsforslaget af de principielle grunde, og fordi vi altid og i alle situationer vil forfægte det synspunkt, også når vi kommer i regering igen.
Men desværre er der jo ingen garanti for, at vi kommer med i alle regeringer, ej heller en garanti for, at vi får afgørende parlamentarisk indflydelse.
Men den situation er vi jo ikke ene om at være i; det gælder for alle partierne i Folketinget.
Derfor forstår vi simpelt hen ikke, at Venstre, De Konservative og Dansk Folkeparti indtil nu har støttet finansministerens dybt problematiske manøvre i denne sag.
Så lige en kort kommentar til bemyndigelsens karakter.
I yderste tilfælde kan finansministeren inddrage bevilgede tilskud til kommuner og amter efter kriterier, vi ikke kender, og anvende disse kriterier på hver enkelt kommune.
Det er endnu en principiel anden form end den, vi er vant til.
Så vidt jeg husker, skal vi tilbage til 1980'erne, siden vi sidst havde en situation, hvor det var individuelle indgreb over for kommunerne, der var tale om.
Siden har der været overvejelser om kollektive indgreb, men så vidt jeg husker, har de ikke været anvendt.
Jeg medgiver, at vi er i en særlig situation, fordi vi går fra 273 små kommuner til 98 store.
Der må være klare retningslinjer for kommunerne og amterne, hvis de skal straffes.
Dem har vi ved samråd i Kommunaludvalget spurgt om, men ikke fået svar på.
Derfor vil vi have, at Finansudvalget skal behandle eventuelle ændringer og en eventuel fordeling af statstilskuddet til kommuner og amter.
Inden skal regeringen over for Folketingets Kommunaludvalg redegøre for de konkrete forhold for hvert amt og hver kommune, for ethvert element, der indgår i overvejelserne, for årsagerne til ministerens konklusioner for hvert amt og hver kommune samt for de udgiftsområder, der særlig har givet anledning til udgiftsvækst. Vi støtter naturligvis dette forslag.